पशु बाड़े में लगी आग, 10 पशुओं की मौत, 7 घायल
उपमंडलकालका के गांव खोली में शनिवार रात को सरसा नदी के किनारे डेरा बनाकर रह रहे अली मोहम्मद के पशु बाड़े में अचानक आग लगने के कारण बाड़े में बंधे लगभग 17 पशु बुरी तरह से झुलस गए, जिनमें से 10 पशुओं की मौके पर ही मौत हो गई तथा 7 बुरी तरह से घायल हो गए।
अली मोहम्मद ने बताया कि वह शनिवार को किसी रिश्तेदार की शादी में कहीं बाहर गए हुए थे। रात को लगभग 12 बजे उन्हें उनके भाई मोम्मद शमी का फोन आया कि पशु बाड़े में आग लग गई है। फोन आने के बाद वे तुरंत घर के लिए निकल पड़े। लगभग 12:40 बजे उन्होंने घर आकर देखा कि आग लगने से बाड़े में बांधे गए 10 पशुओं की मौत हो गई थी तथा 7 बुरी तरह से घायल हो गए थे। वहीं आग लगने की सूचना मिलते ही मढ़ांवाला पुलिस चौकी इंचार्ज टीम सहित मौके पर पहुंचे तथा कालका अग्निशमन विभाग को भी आग लगने की सूचना दी गई। अग्निशमन विभाग की गाड़ी ने मौके पर पहुंचकर आग पर काबू पाया। वहीं, मढावाला पुलिस चौकी इंजार्च ने बताया कि मौके पर जांच में पता चला है आग लगने से 10 पशुओं की मौत और सात घायल हो चुके हैं। उधर, तहसीलदार कालका डाॅ. कुलदीप मलिक तथा पिंजौर थाना प्रभारी दीपक कुमार ने घटनास्थल का दौरा किया। नानकपुर स्थित पशु अस्पताल के डॉक्टर विकास भी अपनी टीम सहित मौके पर पहुंचे तथा घायल पशुओं का उपचार शुरू करने के साथ ही मृत पशुओं का पोस्टमाॅर्टम भी करवाया। अली मोहम्मद ने प्रशासन से मांग की है कि उनके नुकसान की भरपाई के लिए उन्हें वित्तीय सहायता दी जाए। उन्होंने कहा कि उनके परिवार के जीवन यापन का एक मात्र साधन यह पशु ही थे। इसके अलावा उनके पास आय का कोई अन्य साधन नहीं है।
hin_Deva hin_Deva hin_Deva